CELEX: C2005/315/16
Language: lt
Date: 2005-12-10 00:00:00
Title: Byla C-338/05 P  Le Front National, M. F. Stirbois, B. Gollnisch, C. Lang, J. C. Martinez, Ph. Claeys, K. Dillen ir M. Borghezio 2005 m. rugsėjo 19 d.  pateiktas apeliacinis skundas dėl Europos Bendrijų Pirmosios instancijos teismo (antroji kolegija)  2005 m. liepos 11 d.  nutarties byloje T-17/04  Le Front National ir kt. prieš Europos Parlamentą ir Europos Sąjungos Tarybą

10.12.2005   
            
            
               LT
            
            
               Europos Sąjungos oficialusis leidinys
            
            
               C 315/9
            
         
      Le Front National, M. F. Stirbois, B. Gollnisch, C. Lang, J. C. Martinez, Ph. Claeys, K. Dillen ir M. Borghezio2005 m. rugsėjo 19 d. pateiktas apeliacinis skundas dėl Europos Bendrijų Pirmosios instancijos teismo (antroji kolegija) 2005 m. liepos 11 d. nutarties byloje T-17/04 Le Front National ir kt. prieš Europos Parlamentą ir Europos Sąjungos Tarybą
   
   (Byla C-338/05 P)
   (2005/C 315/16)
   Proceso kalba: prancūzų
   2005 m. rugsėjo 19 d. Europos Bendrijų Teisingumo Teisme buvo gautas Le Front NATIONAL ir kt., atstovaujamų advokato W. De Saint-Just, apeliacinis skundas dėl Europos Bendrijų Pirmosios instancijos teismo (antroji kolegija) 2005 m. liepos 11 d. nutarties byloje T-17/04 Le Front National ir kt. prieš Europos Parlamentą ir Europos Sąjungos Tarybą.
   Apeliantai Teisingumo Teismo prašo panaikinti skundžiamą 2005 m. liepos 11 d. nutartį su visomis su ja susijusiomis teisinėmis pasekmėmis.
   Apeliacinio skundo pagrindai ir pagrindiniai argumentai:
   Ieškovai, politinė partija Le Front National ir įvairių nacionalinių politinių grupių Parlamento nariai (Front National, Lega Nord, Vlaams Blok), prašė Pirmosios instancijos teismo panaikinti 2003 m. lapkričio 4 d. Europos Parlamento ir Tarybos reglamentą (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių (1), būtent dėl neteisėtumo, lygybės, skaidrumo, politinio pliuralizmo, subsidiarumo principų pažeidimo ir įtarimo, jog buvo piktnaudžiauta procedūra.
   Pirmosios instancijos teismas 2005 m. liepos 11 d. ginčijamu sprendimu pirmiausia nusprendė (48 punktas), kad ginčijamas reglamentas tiesiogiai veikia Le Front National. Tačiau Pirmosios instancijos teismas nusprendė (52 punktas), kad ginčijamas reglamentas nėra tiesiogiai susijęs su ieškovais Parlamento nariais. Akivaizdu, kad išrinkti Parlamento nariai savo veiklos pobūdžiu ir įsipareigojimais savo politinei partijai skiriasi nuo „bet kurio kito piliečio“. Jie turi teisę ginčyti aktą, kuris kelia grėsmę politinių grupių, kurioms jie priklauso, teisėms ir statusui. Bet Pirmosios instancijos teismas nusprendė (66 punktas), kad ginčijamas reglamentas nėra konkrečiai susijęs su Front National.
   Pirmosios instancijos teismas šiuo klausimu pritarė Europos Parlamento argumentams, jog šio reglamento 4 straipsnis nėra taikomas nedelsiant, „todėl reglamentas 2004/2003 neturi tiesioginio poveikio Front National“.
   Vis dėlto to paties reglamento 13 straipsnyje nustatoma, kad „4–10 straipsniai taikomi nuo pirmosios sesijos pradžios po 2004 m. birželio mėn. Europos Parlamento rinkimų“. Atsižvelgiant į tai, kad Le Front National Europos rinkimams teikia rinkimų sąrašus visuose didžiuosiuose Prancūzijos regionuose, neabejotina, kad jo atstovai bus išrinkti, nes partija yra plačiai atstovaujama Prancūzijoje, ir tai nėra vien ekstrapoliacija ar spėliones teigti, jog Le Front National turės atstovų Europos Parlamente. Todėl laikytina, kad reglamento „dėl Europos politinių partijų statuso ir šių partijų finansavimo“ nuostatos yra tiesiogiai su juo susijusios.
   
      (1)  (OL L 297, p. 1).